Enn á ný einkennist áliðnaður heimsins af offramboði . Þó svo óvíst sé hvernig til tekst að vinda ofan af offramleiðslunni í þetta sinn er augljóst að þrýstingurinn verður hvað mestur á samdrátt hjá álverum sem knúin eru með kolaorku . Mikil kolefnislosun kolaorkuvera og lækkandi kostnaður vind - og sólarorku eru sterkir drifkraftar þess að smám saman dragi úr framleiðslu slíkra „ kolaálvera “ . Þar með mun samkeppnisstaða álvera sem nýta endurnýjanlega orku styrkjast . Þar er Ísland í kjörstöðu vegna hagkvæms vatnsafls og óvenju góðra möguleika á virkjun ódýrrar vindorku . Kolsvört álframleiðsla og fordæmalausir kjarreldar í Ástralíu Starfsemi álversins í Portland er augljóslega óskynsamleg og órökrétt í heimi þar sem unnið er hörðum höndum að því að leita leiða til að halda aftur af bruna kolvetniseldsneytis . Þar að auki er veruleg offramleiðsla af áli í heiminum og því ætti að vera borðleggjandi að álbræðslum af þessu tagi verði lokað . Auglýsing En í stað þess að Alcoa og viðskiptafélagar þess loki kolaálverinu í Portland hafa áströlsk stjórnvöld lengi aðstoðað við að halda þessari kolsvörtu álframleiðslu gangandi með gríðarlegum opinberum stuðningi . Á um 35 ára rekstrartíma álversins nemur sá stuðningur nú sem samsvarar hundruðum milljörðum íslenskra króna ! Þetta er einn þáttur í algjörlega galinni stefnu ástralskra stjórnvalda , sem þar að auki vilja opna enn fleiri kolanámur til raforkuframleiðslu . Með aukinni umhverfisvitund hlýtur að koma að því að þarna verði breyting á , þegar áströlsk stjórnvöld og aðrir í svipuðu hlutverki átta sig á því hversu fjarstæðukennt það er að knýja orkufrekan iðnað eins og álver með kolabruna . Þróunin á komandi árum hlýtur að verða sú að kolaálverum muni fækka eða a.m.k. fjölga hlutfallslega minna en álverum sem nýta umhverfisvæna orku . Um leið minnir þetta okkur á það hversu íslensk orka er með jákvæða ímynd og að í umhverfislegu tilliti standa álverin á Íslandi vel að vígi . Í harðri samkeppninni sem ríkir á álmarkaði er augljóst að aðgangur álfyrirtækja að endurnýjanlegri orku er þeim afar mikilvægur . Það kom því ekki á óvart þegar norska álfyrirtækið Norsk Hydro fór að horfa hýru auga til álversins í Straumsvík og hagstæðs raforkusamningsins sem álverið hefur við Landsvirkjun . Þó svo reyndar ekkert yrði af þeim kaupum ; líklega vegna þröngsýnnar afstöðu evrópskra samkeppnisyfirvalda . Hagkvæmt vatnsafl og ódýr vindorka eru fullkomið samspil Með sífellt sterkari og útbreiddari umhverfisvitund styrkist staða álvera sem nota einungis rafmagn frá endurnýjanlegum auðlindum til framleiðslunnar , líkt og álverin á Íslandi gera . Stór vestræn álfyrirtæki eins og Alcoa , Norsk Hydro og Rio Tinto stefna öll að því að auka hlutfall endurnýjanlegrar orku í framleiðslu sinni . Og með sífellt hagkvæmari vindorku er nú svo komið að bæði Alcoa og Norsk Hydro hafa nýverið gert stóra kaupsamninga við vindorkufyrirtæki , m.a. við norska Zephyr sem einmitt nýlega stofnaði dótturfyrirtæki á Íslandi . Ódýr vindorka er alveg sérlega áhuaverð sem viðbót í raforkukerfi sem byggir mikið á vatnsafli . Vindurinn er jú mismikill og þá hentar vatnsafl með miðlun fullkomlega til að jafna álagið . Þetta er einmitt staðan t.a.m. í Noregi og Svíþjóð , þar sem vindur og vatnsafl eru nýtt í hagkvæmu samspili . Og vegna hins stóra vatnsaflskerfis á Íslandi er fyrirsjáanlegt að þetta verði líka hagkvæmasta leiðin til að auka framboð af endurnýjanlegri íslenskri raforku á samkeppnishæfu verði . Vindorkan getur viðhaldið sterkri samkeppnisstöðu Íslands Ætli Ísland sér að viðhalda öflugri samkeppnisstöðu á raforkumarkaði er áríðandi að við nýtum áfram þau tækifæri sem við höfum til að geta boðið stóriðju og öðrum hagkvæma raforku , sem unnin er með endurnýjanlegum hætti . Og nú er svo komið að vindorkan er þar orðin ódýrust . Til að grípa þetta tækifæri sem vindorkan skapar er mikilvægt að lagaumhverfi vindorku verði ekki gert of flókið eða óskýrt . Brátt mun einmitt sérstakur starfshópur þriggja ráðuneyta skila tillögum um hvort „ um vindorkunýtingu gildi sérsjónarmið og hvort gerlegt sé að einfalda og e.t.v. flýta málsmeðferð og leyfisveitingarferli “ vegna vindorku . Vonandi má gera ráð fyrir því að 2020 verði árið þegar verkefni um nýtingu íslenskrar vindorku komast á gott skrið . Höfundur er framkvæmdastjóri vindorkufyrirtækisins Zephyr Iceland . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .